मातापिता जिस अनुपात में बच्चों पर खर्च करते हैं उसी अनुपात में उन की अपेक्षाएं भी बढ़ती हैं. वे पैसों के बल पर अपने बच्चे की तुलना उस बच्चे से करते हैं जो उस से अव्वल नंबर ले कर पास हुआ होता है. पंचकूला के ही एक स्कूल की अध्यापिका इंदूबाला दहिया कहती हैं कि यह अपेक्षा बहुत ही खतरनाक स्थिति पैदा कर सकती है क्योंकि मांबाप की हसरतों को पूरा करने के दबाव के चलते उन की अपनी अभिरुचि का कोई महत्त्व नहीं रह जाता. बच्चों को इस बात की पूर्ण स्वतंत्रता होनी चाहिए कि उन की अपनी दिलचस्पी किस विषय में है. आप किसी को भी जबरदस्ती आईएएस, आईपीएस नहीं बना सकते, चाहे जितना जोर लगा लें.